google/wiki40b huggingface dataset:
Ohtene sõnajalg

Botaaniline kirjeldus

Mitmeaastane taim kõrgusega 30 kuni 80 cm.

Eoslad

Eoslad paiknevad kahe reana eoskuhjades ülemistel lehekestel. Eoskuhjad on kaetud väike looriga. Ohtese sõnajala eosed on pruunid, neerukujulised, peenikeste nõelakujuliste paksenditega. Eoseid moodustab juulis-augustis.

Leht

Lehed on kahelisulgjad, helerohelised, jäigad ja püstised ning paiknevad tihedate kimpudena. Lehekesed on munakujulised kuni pikliksüstjad. Lehekeste alumine paar on vastamisi asetsev ja võrreldes teistega natuke rohkem eemaldunud, teised vahelduvalt. Lehekeste servad on ogateravate hammastega. Leheroots on pikk (umbes laba pikkune) ja peenike, mis on roheka või kollaka värvusega. Leherootsu ülemine osa on sügavalt rennikujuline ja seal on vähe sõkalsoomuseid, alumisel osal on aga rohked ühtlaselt värvunud kahvatupruunide sõkalsoomused.

Vars

Varreks on risoom. Risoom on lühike, paikneb mullas horisontaalselt või poolviltu. Risoomi nooremad osad on kaetud sõkalsoomustega, vanemad osad on aga üsna tihedalt kaetud vanade lehtede tüügastega.

Paljunemine

Kuna risoom on päris lühike, paljuneb peamiselt eoste abil. Eostest areneb kahesuguline eelleht. Eellehe alumisel küljel arenevad emas- ja isassuguorganid, millest hiljem valmivad sugurakud. Uus taim areneb viljastunud munarakust.

Keemiline koostis

Taim sisaldab fenoolseid ühendeid ja antotsüaane. Lehtedest on leitud eeterlikku õli.

Levila

Kasvab võsastikes ja poolniisketes metsades. On levinud Põhja- ja Kesk-Euroopas, Ida- ja Lääne-Siberis, Kesk-Aasia mäestikes ja Põhja-Ameerika idaosas. Sageli leidub Eestis.

Kasutamine meditsiinis

Ravimtaimena ekstrakti valmistamiseks kasutatakse ohtese sõnajala risoomi. See saab aidata pael- ja laiusside vastu. Risoomis sisalduvad toimeained on samad kui maarja-sõnajalal, aga arvatakse, et ohtese sõnajala risoomis on neid palju rohkem. Ravimi annustamisel on vaja olla ettevaatlik ja täpne, kuna on võimalik saada mürgistuse. Halvematel juhtudel võib mürgistus lõppeda naha ja limaskestade siniseksvärvumise, teadvusetuse, õhupuuduse ning surmaga. Kergematel juhtudel esineb peavalu, oksendamine ja kõhulahtisus.

Muu kasutusalad

Kasvatatakse ilutaimena.
Säde Purge

Elulugu

Säde Purge on teenistuja tütar.
Lõpetas 1951 Kilingi-Nõmme Keskkooli, 1956 TÜ ajaloo osakonna, 1958–61 Eesti NSV TA Ajaloo Instituudi (AI) aspirant, ajalookandidaat (1967, AI), väitekiri "Eesti NSV-st evakueerunud töötajate tegevus Suure Isamaasõja aastatel Nõukogude tagalas (1941–1944)." Oli 1956–58 Kohtla-Järve Kaevanduskooli nr 3 õpetaja, 1961–81 AI nooremteadur, 1981–93 vanemteadur.

Teadustöö

Uurimisvaldkonnad: Eesti ajalugu, teadus- ja kultuurilugu. Oli 1962–90 väljaande "Suur nõukogude entsüklopeedia aastaraamat" (Ежегодник Большой Советской Энциклопедии) kaasautor. Nõukogude Eesti preemia (1980, kollektiivis). 46 teadustrükist.
Vana-Prangli vald

Vana-Prangli vald (saksa keeles Alt-Wrangelshof) oli vald Tartumaal Kambja kihelkonnas. 
Vald eksisteeris 1866–1916 ja siis liideti Vana-Prangli vald Krüüdneri vallaga.
Valla alal asus Vana-Prangli mõis.
Gustav Petersen

Gustav Petersen (21. aprill/3. mai 1782 – 21. jaanuar/2. veebruar 1839 Riia) oli esimene taastatud Tartu ülikooli üliõpilane 1802. aastal.
Ta õppis 1802–1804 õigusteadust, oli 1821–1839 Liivimaa kubermanguprokurör.
Aleksei Olgin

Aleksei Olgin (kodanikunimi Lev Solomonovitš Magratšov, Лев Соломонович Маграчёв; sündinud 1931 Leningradis) on vene kirjanik ja luuletaja.
Kuni 1990-ndate keskpaigani elas ta Tallinnas, seejärel Soomes ning siis uuesti Tallinnas. 
Ta on kirjutanud sõnad laulule "Esimesed sammud", mida esitab ansambel "Kõrsikud" (albumil Heli jälgedes, aastal 2013).
Normandmed:
Eesti Kodu (erakond)

Erakond Eesti Kodu (lühendatult EK) oli Eesti erakond, mis eksisteeris 1994–1998. EK esimees oli Kalju Põldvere.
EK asutati 24. aprillil 1994. 
Oktoobriks 1998 ei olnud EKs 1000 liiget ja seetõttu EK tegevus sundlõpetati.
Christoph Maurach

Christoph Martin Lobegott Maurach (18. mai/29. mai 1785 Reszel – 13. november/25. november 1848 Paistu) oli Eesti vaimulik.
Maurach sündis Ida-Preisimaal, Rösselis (praegu Reszel, Kętrzyni maakond, Warmia-Masuuria vojevoodkond). Ta õppis aastatel 1806–1808 Tartu Ülikoolis. Ta töötas aastatel 1808–1810 õpetajana Viljandi kreiskoolis ning aastatel 1810–1815 õpetajana Pärnus. Ordineeriti 14. veebruaril/26. veebruaril 1815 õpetajaks.
Maurach oli aastatel 1815–1848 (introdutseeriti 21. märtsil/2. aprillil 1815) Paistu Maarja koguduse õpetaja.

Isiklikku

Tema poeg Carl Maurach oli Paistu Maarja koguduse ja Põltsamaa Niguliste koguduse õpetaja, pojapoeg Paul Maurach oli Vändra Martini koguduse adjunktõpetaja ja Põltsamaa Niguliste koguduse õpetaja.
Xherdan Shaqiri

Koondisekarjäär

Debüüdi Šveitsi rahvuskoondises tegi Shaqiri 3. märtsil 2010 sõprusmängus Uruguay vastu.
Esimese värava lõi ta Šveitsi rahvuskoondises 7. septembril 2010 mängus Inglismaa vastu.
2014. aasta maailmameistrivõistluste viimases alagrupimängus 25. juunil tegi Shaqiri Hondurase vastu kübaratriki ja Šveits võitis 3:0.
2016. aasta Euroopa meistrivõistluste kaheksandikfinaalis lõi ta käärlöögist värava Poola vastu, kuid Šveits kaotas Poolale lõpuks penaltiseeria järel ja langes välja.
2018. aasta maailmameistrivõistluste teises alagrupimängus 22. juunil lõi ta  90. minutil värava Serbia vastu, tuues Šveitsile olulise 1:2 võidu.
Jürsi mõis

Jürsi (Jursi) mõis (saksa keeles Jührs) oli rüütlimõis Valjala kihelkonnas Saaremaal.
Mõisast on teateid alates 1398.
Guido van Rossum

Guido van Rossum (sündinud 31. jaanuaril 1956) on hollandi programmeerija, kes on tuntuks saanud programmeerimiskeele Pythoni autorina. Rossum on aidanud ka ABC programmeerimiskeelt täiustada. 2001. aastal sai ta auhinna vaba tarkvara edendamise eest. Alates 2005 aastast töötab ta Google's.
Solidaarsus (poliitiline liikumine)

Solidaarsuse juhtimine

Solidaarsusel ei ole ainujuhti. Poliitilise liikumise juhtimist teostatakse kollegiaalse juhtimisorgani kaudu. Selleks on 18-liikmeline föderaalne poliitnõukogu. Partei töö igapäevaseks juhtimiseks on föderaalne poliitnõukogu moodustanud endi liikmete hulgast 10-liikmelise  föderaalse poliitnõukogu büroo (liikmete seas Vladimir Kara-Murza ja Ilja Jašin).
Aastatel 2008–2013 kuulus föderaalse poliitnõukogu büroosse Garri Kasparov, kes aga 2013. aastal oli sunnitud Venemaalt emigreeruma. 27. veebruaril 2015 tapeti Moskvas Kremli vastas Solidaarsuse föderaalse poliitnõukogu liige (2008. aastast) Boriss Nemtsov.

Venemaa presidendivalimised

2017. aasta veebruaris toimunud liikumise kongressil otsustati 2018. aasta Venemaa presidendivalimistel toetada Aleksei Navalnõid, kes oli varem teatanud oma soovist kandideerida. Venemaa Keskvalimiskomisjon jättis Navalnõi  kandidaadiks registreerimata. Valimiste eel, märtsis 2018, kutsus Solidaarsuse büroo üles valijaid jätta valimistele minemata.
Richard Karelson

Saavutused

R. Karelson on tulnud 11 korda Eesti meistriks (1999, 2000, 2002, 2003, 2005, 2007 poolraskekaalus ning 2002, 2003, 2004, 2006, 2009 absoluutses kaalukategoorias)
1996. aasta Eesti meistrivõistlused – 3. koht;
1997. aasta Eesti meistrivõistlused – 2. koht;
1998. aasta Eesti meistrivõistlused – 3. koht;
2004. aasta Eesti meistrivõistlused – 2. koht;
2010. aasta Eesti meistrivõistlused – 2. koht
Tuntumad konkurendid: Hamza Yerlikaya, Mikael Ljungberg, Marek Švec, Toomas Proovel, David Saldadze, Maik Bullmann, Mirko Englich, Vello Pärnpuu, Helger Hallik, Mindaugas Ežerskis.

Maailmameistrivõistlused Kreeka-Rooma maadluses

1993. aasta Lünen  – 6. koht (kadett);
1994. aasta Budapest  – 9. koht (juunior);
1997. aasta Turu  – 4. koht (juunior);
2010. aasta Moskva – 26. koht (96 kg) (osavõtjaid 34).

Euroopa meistrivõistlused Kreeka-Rooma maadluses

1995. aasta Witten  – 2. koht (juunior);
1997. aasta İstanbul  – 8. koht (juunior);
1999 Sofia  – 22. koht (97 kg);
2000 Moskva  – 20. koht (97 kg);
2001 İstanbul – 16. koht (97 kg);
2002 Seinäjoki  – 13. koht (96 kg);
2003 Belgrad  – 20. koht (96 kg);
2005 Varna  – 19. koht (96 kg).

OM-i valikturniir

2000 Faenza  – 6. koht;
2000 Clermont-Ferrand  – 19. koht;
2000 Taškent  – 11. koht;
2000 Colorado Springs  – 4. koht.

Sõjaväelaste maailmameistrivõistlused

1999. aasta Zagreb  – 8. koht (97 kg);
2000. aasta Camp Lejeune  – 6. koht (97 kg);
2003. aasta İstanbul  – 8. koht (96 kg);
2006. aasta Bakuu  – 5. koht (96 kg);
2010. aasta Lahti  – 3. koht (96 kg).

Rahvusvahelised turniirid

Grand Prix of Germany 
2002. aasta – 8. koht (96 kg)
Golden Grand Prix
2007. aasta  – 12. koht.
Kristjan Palusalu mälestusvõistlused 
1995. aasta – 4. koht;
2002. aasta – 3. koht;
2008. aasta – 9. koht;
2010. aasta – 1. koht.
Georg Lurichi mälestusvõistlused 
2001. aasta – 1. koht;
2006. aasta – 1. koht
Herman Kare Tournament 
2011. aasta – 5. koht.
Vantaa Painicup 
2003. aasta – 1. koht.
Põhjamaade meistrivõistlused
Juuniorid
1995. aasta Oslo  – 9. koht;
1996. aasta Vaajakoski  – 2. koht;
1997. aasta Hässleholm  – 1. koht.
Täiskasvanud
1998. aasta Vaajakoski  – 1. koht (97 kg);
2002. aasta Herning  – 2. koht (96 kg);
2003. aasta Eslöv  – 2. koht (96 kg).
Ataraksia

Ataraksia (kreeka Ἀταραξία (ataraxia) 'hingerahu') oli vanakreeka filosoofide Pyrrhoni ja Epikurose kasutatud termin (erilise) hingerahu kohta, mis peaks saavutatama pärast välismõjudest (sh muredest, valust ja ängist (inglise distress)) vabanemist.
Eesti raehärrad 1943–1944

Raehärrad olid Saksa okupatsiooni ajal aastail 1943–1944 ametisse nimetatud linnapeade nõunikud.
Daniel Candeias

Daniel João Santos Candeias (sündinud 25. veebruaril 1988 Fornos de Algodreses) on Portugali jalgpallur, kes mängib äärepoolkaitsjana Türgi kõrgliiga klubis Gençlerbirliği.
Ta alustas klubikarjääri Portos, mille noorteakadeemiaga liitus ta 2002. aastal. Klubi põhimeeskonnas mängis ta ainult hooajal 2008–09.
Klubikarjääri jooksul on ta mänginud paljudes riikides üle Euroopa: pärast Portost lahkumist Portugali kõrgliiga klubides Rio Ave, Paços de Ferreira, Nacional ja Portimonense, Hispaania esiliiga klubis Recreativo de Huelva ja kõrgliiga klubis Granada, Saksamaa esiliiga klubis 1. FC Nürnberg, Prantsusmaa esiliiga klubis FC Metz, Türgi kõrgliiga klubis Alanyaspor ja Šotimaa kõrgliigas Rangersis.
Rangeris mängis ta aastatel 2017–2019. 2018. aastal valiti ta Rangersi aasta mängijaks.
Harilik drüüas

Levik

Harilik drüüas kasvab arktilises kliimas ja mägedes. Ta kasvab Arktikas, Skandinaavia mägedes, Alpides, Karpaatides, Balkani ja Kaukasuse mägedes ning harvemalt ka mujal Euroopas ja Põhja-Ameerikas. Eestis teda ei leidu.
Taim eelistab kuivi kasvukohti, kus lumi sulab varakult. Kasvab kruusasel ja kivisel lubjarikkal pinnasel ning katab tihti suuri alasid.

Tunnused

Varred on puitunud, sageli lamavad, lühikeste horisontaalsete juurduvate külgvõsudega. Lehed on paksud ja nahkjad. Lehtede pealispind on sile ja tumeroheline, alumine pind valgelt viltjas. 
Õieraod on 3–10 cm pikkused. Õiel on enamasti kaheksa kreemikasvalget kroonlehte, kuid neid võib olla ka märksa rohkem. Õitseb tavaliselt mais-juunis. Õied pöörduvad vastavalt päikese liikumisele. Taim on valdavalt putuktolmleja, kuid esineb ka isetolmlemist. Vili on pähkel, mis on kaetud valgete sulgkarvadega.
Harilik drüüas on väga aeglase kasvuga. Saja-aastasel taimel on sageli 10-millimeetrise läbimõõduga vars. Õitsemiseni võib kuluda kümme aastat.

Kasutamine

Rahvameditsiinis on hariliku drüüase kuivatatud lehtedest valmistatud toniseerivat ja verd puhastavat teed. Seda on kasutatud ka kõhulahtisuse raviks. Köha raviks hingati sisse taime põlemisel tekkivat suitsu ning nohu raviks pulbriks tehtud taime. Värske mahlaga raviti soolatüükaid.
Taime on kasutatud lõnga värvimiseks.
Talvel on drüüase lehed toiduks põhjapõtradele. Islandil on see talvel püüde põhiline toit.
Harilikku drüüast kasutatakse ka haljastuses. Ta on väga vastupidav ja sobib hästi kiviktaimlasse.
Harilik drüüas on Islandi rahvuslill ja alates 1989. aastast Norra Sør-Trøndelagi maakonnalill.
Sinebrychoffi kunstimuuseum

Sinebrychoffi kunstimuuseum (soome keeles Sinebrychoffin taidemuseo) on kunstimuuseum Helsingis. Muuseum kuulub Soome Rahvusgalerii koosseisu. Muuseumis saab näha Euroopa kunsti 14. sajandist kuni 18. sajandi alguseni.
Muuseum asutati 1921. Muuseum asub Paul ja Fanny Sinebrychoff'i elamus. Muuseum baseerubki Pauli ja Fanny kunstikogul, mis nende testamendi kohaselt läks 1921 Soome riigile.
Eesti Arstideseltside Liit

Eesti Arstideseltside Liit (lühendatult EASL) oli Eesti arstiseltse ühendav organisatsioon. EASL asutati 1921. EASLi juhatus tegutses Tallinnas.
EASL korraldas arstidekongresse ja -päevi. EASL andis  välja ajakirja Eesti Arst. EASL oli Eesti Tervishoiu Muuseumi omanik.
Bliebernichti õllevabrik

Bliebernichti õllevabrik (ametliku nimega A Bliebernicht'i õllevabriku osaühisus) oli õllevabrik, mis tegutses Pärnus. Vabrik natsionaliseeriti 1940.
Vabrik muudeti osaühisuseks 1922.
1938 oli vabriku omakapitali summa umbes 360 000 krooni.
Jomo Kenyatta

Jomo Kenyatta (sünninimi Kamau wa Ngengi; ka Kamau Ngengi; 20. oktoober 1894 Gatundu – 22. august 1978 Mombasa) oli Keenia poliitik, riigi esimene peaminister (1963–1964) ja esimene president (1964–1978).
Jomo Kenyatta kuulub kikujude hulka. Ta käis šoti misjonikoolis ning sealt saadud mõjutuste sunnil pöördus 1914. aastal ristiusku. Ristimisel sai ta nimeks John Peter Kamau, kuid võttis peagi uueks nimeks Johnstone Kamau.
Jomo Kenyatta oli Keenia esimene peaminister 1. juunist 1963 kuni 12. detsembrini 1964. Pärast seda peaministri ametikoht kaotati ning presidendist sai ühtlasi valitsusjuht. Ametikoht loodi uuesti alles 2008. aastal. 
Seejärel sai Kenyattast Keenia president. Riigipea oli ta kuni oma surmani 22. augustil 1978.
Keenia neljas president Uhuru Kenyatta on Jomo Kenyatta poeg.
Heinrich Sahmen

Joseph August Heinrich Sahmen (1. detsember 1829, Tartu – 10. veebruar 1896, Tartu) oli Eesti arstiteadlane ja terapeut.

Elulugu

Joseph August Heinrich Sahmen oli baltisakslane ja professor Gottlieb Franz Emmanuel Sahmeni poeg.
Sahmen lõpetas Tartu Gümnaasiumi ja astus 1848 Tartu Ülikooli. 1852. aastal lõpetas ta TÜ arstiteaduskonna ning 1854. aastal kaitses samas meditsiinidoktori kraadi väitekirjaga "Disquisitiones microscopiae de chismatis optici texture" (Dorpat, 1854). 1854–56 täiendas ta end Berliini, Praha ja Viini ülikoolis ja 1856–57 Itaalias. 1853–54 oli ta Tartu teraapiakliiniku assistent, 1858–59 Pärnu lähedal vabrikuarst, aastast 1859 praktiseeriv arst Tartus, ühtlasi 1861–64 ka TÜ polikliiniku assistent ja teraapia eradotsent.
Levinud väärarusaam

Levinud väärarusaam (inglise majority fallacy) on paljude subjektide poolt õigeks peetav, ent sisult ekslik seisukoht. 
Nt majanduses tuuakse selle näiteks paljude turundajate väärarusaama, mille kohaselt kasum oleks tagatud, kui ettevõte suunaks oma pingutused kõige kättesaadavama turu poole.
Tracker

Marker ja andur

Kasutaja külge kinnitatakse markerid. Olenevalt rakendamisest see kleebitakse kas otsmikue, kõrvaklappide juurde, riiete peale jne. Liikumatu andur jälgib markeri liigutusi. See jälgimine võib toimida mitmel põhimõttel: elektromagnetiliselt, laseri abil, optiliselt, ultraheli abil.
Marker võib olla kas passiivne või aktiivne. Aktiivsel markeril on sisseehitatud kiirgur ja sellega seoses temas on kas sisseehitatud toiteallikas või on ta juhtme abil ühendatud põhilise toiteplokiga. Passiivne marker peegeldab nähtavat või infrapunavalgust.
Teoreetiliselt on võimalik süsteem, mis kasutab liikumatut markerit ja pea külge kinnitatud vastuvõtjat.

Inertsuse põhimõttel töötav jälgimine

Sel juhul kinnitatakse kasutaja pea külge jälgitav plokk hüdroskoopidega ja akselomeetritega (vibratsioonimõõtjad), nagu virtuaalreaalsuse kiivrites. Selline seade ei vaja ühendamist liikumatu markeriga.

RUCAP UM-5

Vene TrackIR analoog. RUCAP kasutab aktiivse ultraheli markerit. Pea liikumised jälgitakse väga täpselt vastavalt vabaduse määra kuuele astmele. Tunnusjooned: reageerimise kiirus 160 kaadrit/s; täpsus X, Y, X teljedel – 1mm; täpsus nurkades – 1 kraad; tööplatsi suurus: pikkus – 0,2-1,7m, laius – 1,0m.

Omatehtud seadmed Wii Remote põhjal

Kui ilmus Nintendo Wii olid tehtud katsed kasutada selle pulti (Wii Remote) pea ja sõrmede tracker'ina. Vaatamata madalale hinnale, Wii Remote sisaldab infrapuna kaamerat kõrge resulutsiooniga ja PLD-filtri (PLD – programmeeritav loogikaseade, ingl programmable logic device), mis arvutab kujundist eredaid kohti, tavalist akselomeetrit (vibrasioonimõõtur) ja Bluetoothi.
Programm FreeTrack toetab täielikult Wii Remote kui tracker'i.

A.R.T

A.R.T. On professionaalne tracker, mida kasutatakse uuringutes, virtuaalreaalsuse süsteemides, selleks et välja töötada keerukaid tehnilisi esemeid (näiteks kosmosetehnoloogia- ja autotööstus), meditsiinis ja robotitehnikas. Süsteem põhineb infrapunaoptikal. A.R.T.'i võib kasutada ka motion capture režiimis.
Xan Windsor, parun Culloden

Xan Windsor, Cullodeni lord (Xan Richard Anders Windsor) (sündinud 12. märtsil 2007) on Ulsteri krahv Alexanderi ja Ulsteri krahvinna Claire'i esimene laps.
Kuna Xan'i isapoolsed vanavanemad on Gloucesteri krahv Richard ja Gloucesteri krahvinna Birgitte, on Xan praegu Gloucesteri krahvi tiitli järjekorras teisel kohal. 2015. aasta seisuga on ta Briti troonipärimisjärjekorras 26. kohal.
Murikatsi mõis

Murikatsi mõis (saksa keeles Murrikatz) oli Kärstna mõisa kõrvalmõis Helme kihelkonnas Viljandimaal. Nüüdisajal jääb mõis Valga maakonda Tõrva valda.
Tempelhofi park

Ajalugu

2008. aastal suleti Berliini Tempelhofi lennujaam. 
Paar aastat hiljem avati lennujaama alal park.
2014. aastal korraldati rahvaküsitlus, kuna elanikud protestisid linnaplaneerijate otsuse vastu, et viiendik pargi alast peaks olema elumajad ja ettevõtted. Rahvaküsitluse tulemusena keelati peaaegu kogu tulevane arendustegevus pargis.
Vesiroosimardikas

Vesiroosimardikas (Donacia crassipes) on roomardika perekonda, poilaste sugukonda kuuluv liik mardikalisi.
Vesiroosimardikate valmikud elavad taimede ujulehtedel, toitudes vesiroosi ja vesikupu lehtedest. Vesiroosimardikate munad, vastsed ja nukud elavad aga järvede vees.
Vesiroosimardika eripäraks on jämedad reied (selle järgi ka tema ladinakeelne nimi – crassipes).
Idatalvike

Idatalvike (Emberiza citrinella erythrogenys) on talvikese alamliik. Ta on levinud Venemaa lääneoblastitest ja Balkani poolsaare idaosast kuni Kaukasuse, Altai, Baikali ja Mongooliani.
Ta erineb meil tavalisest talvikese nominaatvormist sulestiku heledama värvuse järgi. 
Idatalvike on Eestis talikülaline novembrist märtsini. Siin täheldati seda alamliiki esmakordselt Saaremaal 20. sajandi teisel kümnendil.
Stanisław Redens

Vahistamine ja surm

Stanisław Redens kõrvaldati siseasjade rahvakomissari ametikohalt ja vahistati 1938. aasta 21. novembril, süüdistatuna "Poola fašistliku organisatsiooni loomises SARK-is".
Stanisław Redens lasti maha NSV Liidu Ülemkohtu Sõjakolleegiumi otsusega 21. jaanuaril 1940. 
Rehabiliteeriti NSV Liidu Ülemkohtu Sõjakolleegiumi otsusega 16. novembril 1961. 
Redens valiti ÜK(b)P XV ja XVI kongressidel ÜK(b)P KK liikmeks, XVII kongressil valiti ta ÜK(b)P Keskkontrollkomisjoni. 1937. aastast NSV Liidu Ülemnõukogu I koosseisu saadik.

Isiklikku

Stanislaw Redens oli Feliks Dzeržinski sugulane – õe-/vennapoeg, ta oli abielus Jossif Stalini naise Nadežda Allilujeva õe Anna (Allijujeva) Redensiga.
Robert H. March

Robert H. March (28. veebruar 1934 Chicago – 4. august 2015 Fitchburg, Wisconsin) oli USA füüsik ja füüsika populariseerija.
Ta oli üle 40 aasta Wisconsini-Madisoni Ülikooli füüsikaprofessor. Tema peamine uurimisvaldkond oli kõrgete energiate füüsika Tal on uurimusi ka astrofüüsikas.
Ta luges humanitaarlaste seas populaarseks osutunud kursust "Physics for Poets". Loengute materjalide ainetel kirjutas ta samanimelise teadusraamatu, mis tõlgiti kuude keelde, sealhulgas 2000. aastal eesti keelde.
Clinchi maakond

Ajalugu

Maakond moodustati 1850. aastal.
Isaac Hayden

Isaac Scot Hayden (sündinud 22. märtsil 1995 Chelmsfordis) on Inglismaa jalgpallur, kes mängib kaitsva poolkaitsjana Premier League'i klubis Newcastle United.
2008. aastal liitus Hayden Arsenali noorteakadeemiaga. Debüüdi Arsenali esindusmeeskonnas tegi Hayden 2013. aasta septembris liigakarika mängus West Bromwich Albioni vastu, kuid liigas jäi tal Arsenaliga debüüt tegemata. Hooajal 2015–16 mängis ta laenul esiliiga klubis Hull City.
2016. aasta juulis sõlmis ta viieaastase lepingu Newcastle Unitediga. Hooajal 2016–17 võitis ta klubiga esiliiga ja tõusis kõrgliigasse.
Raoul Grimoin-Sanson

Raoul Grimoin-Sanson (1860 Elbeuf –1941) oli prantsuse fotograaf, illusionist ja filmipioneer.
Ants Ronk

Ants Ronk (27. jaanuar 1946 – 10. september 2019) oli eesti tehnikateadlane.

Elulugu

Ta lõpetas aastal 1964 Tallinna 46. Keskkooli  ning aastal 1969 Tallinna Polütehnilise Instituudi (TPI) elektrotehnikateaduskonna automaatika ja telemehhaanika erialal cum laude.

Töökohad

1969–1970 oli ta TPI tootmisprotsesside automatiseerimise probleemlaboratooriumi insener, 1971–1973 automaatika kateedri assistent, 1974–1976 aspirant, 1977–1978 lepinguliste tööde vaneminsener, 1978–1982 automaatika kateedri assistent.
1982–1992 oli ta TPI mõõtesüsteemide labori teadur, 1992–2013 TTÜ elektroonikainstituudi vanemteadur.

Teaduskraad

1974–1976 oli ta TPIs aspirantuuris. 
Tehnikamagistri kraadi kaitses ta 1992. aastal TTÜs. Väitekirja teemaks oli "Faasisünkroniseerimissüsteemi isehäälestumise tagamine". 
1999. aastal astus ta TTÜ doktorantuuri. Tehnikadoktori kraadi kaitses ta 2002. aastal. Väitekirja teemaks oli "Laiendatud plokk-adaptiivne Fourier' analüsaator piiratud spektriga ning ajas diskreetse signaali perioodiliste komponentide analüüsiks ja reprodutseerimiseks".

Teadustöö

Uurimisvaldkond: 

- numbrilise signaali töötluse algoritmide uurimine ja väljatöötamine ning rakendamine mõõtesüsteemides, 

- adaptiivsed meetodid, 

- signaalide sünkroontöötlus, 

- komplitseeritud signaali komponentide identifitseerimine (parameetrite hindamine, ka ekspressmeetodid).

Autasud

Eesti Vabariigi teaduspreemia (1993) (kollektiivis).

Publikatsioone

Umbes 30 teaduspublikatsiooni.
Maksakooma

Maksakooma (ladina keeles coma hepaticum) on tsirroosihaigetel esinev äge haiguslik seisund. Maksakoomat esineb loomadel ja inimestel.
Maksakooma mehhanisme seni ei tunta, kooma võib tekkida astsiidi, hepatorenaalse sündroomi komplikatsioonina või patsiendi dehüdratsiooni, seedetraktiverejooksu tulemusel.
Maksakoomaks võidakse klassifitseerida ka maksapuudulikkuse viimast staadiumi (IV astme hepaatiline entsefalopaatia).

Sümptomid

Kergele maksakoomale on iseloomulikud mitmed neuroloogilised sümptomid: meeleolu muutused, unehäired, kerge värin, segane kõne. Tihti kaasnevad hüpoglükeemia, hüpokaleemia, hüponatreemia, dehüdratsioon, seedetraktiverejooks ja happe-aluse tasakaalu häirumine jm.

Ravi

Maksakooma on eluohtlik seisund ja patsient tuleb toimetada haiglaravile.
Raske maksakooma korral võidakse kaaluda maksasiirdamist.
Ülemsootska

(Setu) ülemsootska on igal aastal Setu kuningriigi päevadel valitav setude kuninga Peko asemik maa peal.
Ülemsootska valitsussaua nimetatakse kiioraks.
Navesti vald

Navesti vald (saksa keeles Nawwast) oli vald Viljandimaal Suure-Jaani kihelkonnas. Vald eksisteeris 1866–1899(?) ja arvatavasti siis liideti see vald Olustvere vallaga.
Belvedere (Viin)

Belvedere on ajalooline hoonete kompleks Austria pealinnas Viinis, mis hõlmab kaht barokses arhitetuuristiilis ehitatud paleed (Unteres Belvedere ja Oberes Belvedere) oranžeriid ja talle. Hooned paiknevad prantsuse stiilis pargimaastikul Viini III ringkonnas. 
Ülemises palees asub kunstimuuseum Österreichische Galerie Belvedere.
Helletused

Helletused on Eesti ansambel. Ansambel on esitanud regilaule.